Det var ikke et rart syn, der mødte medarbejdere hos Gemidan i Frederikshavn søndag eftermiddag. I løbet af weekenden havde ukendte gerningsmænd nemlig åbnet en brandhane i fabrikshallen, så vandet fossede ud hele weekenden. Det skriver Kanal Frederikshavn. - Der er ikke ødelagt noget i hallen, men der var vandt overalt,  så vi har haft et kæmpe oprydningsarbejde, hvilket selvfølgelig er ærgerligt, siger produktionschef Jens Stokholm Olsen, Gemidan til Kanal Frederikshavn, der betragter det som drengestreger. Ifølge politikommissær Michael Karstenskov har gerningsmændene forceret et pigtrådshegn for at komme ind på grunden. Men fordi grunden ligger i den vestligste udkant af Frederikshavn er det begrænset, hvor mange mennesker, der færdes i området. Alligevel håber politikommissæren på, at nogen har set noget. - Vi håber alligevel, at en hundelufter eller andre har bemærket noget i den omtalte periode. Er det tilfældet, bliver vi folk om at kontakte os på 1-1-4, siger Michael Karstenskov. Ifølge Kanal Frederikshavn har virksomheden flere overvågningskameraer, men der er ingen af dem, der har fanget gerningsmændene.
Nordjyllands Politi søger vidner i forbindelse med hærværket.